cyanic-selkie/wikianc huggingface dataset:
קהילת יהודי זקינתוס
קורות הקהילה לאחר השואה
יומיים לאחר כניעתה הרשמית של גרמניה, ב-10 במאי 1945, הקהילה היהודית של זקינתוס שיגרה מכתב תודה לראש העיר של זקינתוס לוקאס קארר ולחברי מועצת העיר, בו הביעה הקהילה הכרת תודה עמוקה, על "הגישה הפטריוטית", ההתערבות היומיומית החזקה והעניין שאין מקביל לו - בגורלם של היהודים בתקופה אפלה. הדבר בא לידי ביטוי, בכך שאף נפש יהודי לא נפגעה, וכמו כן, הרכוש של היהודים שהושאר בעת בריחתם, נותר. הקהילה מציינת במכתבה שהצלתה הייתה מעשה יוצא דופן בקהילות יוון ובאירופה. ב-20 במרץ 1947, שוגר מכתב תודה והוקרה לראש הכנסייה האורתודוקסית בזקינתוס - ארכיבישוף כריסוסטומוס דימיטרי ולראש העיר (לשעבר) לוקאס קארר. על רקע יום הזיכרון השנתי להשמדתה של יהדות יוון (תחילת המשלוחים מסלוניקי) - הצלתה של יהדות זקינתוס הייתה מעשה יוצא דופן. "אנו חייבים את חיינו," נכתב במכתב, "במיוחד לך, כבוד הארכיבישוף, וכן לאדוננו ראש העיר של זקינתוס לוקאס קארר" (שם, עמוד 83). על החתום: משה (מואיסיס) גאני נשיא הקהילה, והמזכ"ל יוסף (יוסיף) קונטנטיניס. ב-1948, התנדבה קבוצת יהודים להתקין את שמשות הוויטראז' בכנסייה החדשה של "פטרון האי ד'יאוניסוס הקדוש". יעקב דלמדיגוס, יליד זקינתוס, המשמש חזן בבית הכנסת "שלום" ליוצאי זקינתוס בתל אביב, מציין את שמות המתנדבים היהודים: אביו רוברטו דלמדיגוס, אחיו של מוהל הקהילה - אברהם "ביניו" מצא, רפאל מורדו, אליהו עמר, ואליאקו מורדו (אחיו של היהודי האחרון שנותר באי, ארמנדו מורדו) . הללו גמרו אומר להתקין ללא תמורה כספית את הוויטראז'ים בכנסייה. הם עשו זאת, לאחר יום העבודה, כאשר הם עמלים עד השעות המאוחרות של הערב, וכל זאת כביטוי הוקרה עמוקה לתושבי האי שלא הסגירו אף יהודי לידי הנאצים, ועשו ככל יכולתם על מנת לסייע בידם לשרוד ולהינצל מהנאצים, בתנאי רעב ואימה.
מרביתה של הקהילה היהודית בזקינתוס, עלתה לארץ ישראל לאחר המלחמה. באוגוסט 1953 נהרס הרובע היהודי של האי בעקבות רעידת אדמה קשה שהחריבה את העיר זקינתוס. חיל הים הישראלי ששייט באזור נחלץ במהירות לסייע לתושבי האיים זקינתוס וקפלוניה שנפגעו מרעידת האדמה. יהודי האי ניצלו מהרעידה, למעט ליזה מצא שנספתה באסון. לאחר אירוע זה, עזבו היהודים המעטים שנותרו באי את זקינתוס. מרביתם עלו לישראל.
בשנת 1982 נפטר אחרון יהודי האי זקינתוס - ארמנדו אברהם מורדו, וכך נסגר המעגל של חיי היהודים בו.
הנצחת סיפורה של הקהילה
בשנת 1992 הקימה מועצת המנהלים של הקהילות היהודיות ביוון שתי אנדרטות-זיכרון משיש במקום שבו שכן לפני רעש האדמה ב-1953 בית הכנסת "שלום" - כמחווה לבישוף ולראש העירייה מצילי היהודים. צאצאי הקהילה נוהגים לפקוד את האתר, מדי שנה בשנה, ולהביע תודתם והוקרתם למצילי היהודים בשלל תצלומי הודיה.
יעקב דלמדיגוס, ניצול זקינתוס, חבר התזמורת העירונית של זקינתוס בנעוריו וחזן בית הכנסת "שלום" ליוצאי זקינתוס בתל אביב, הפיק כבר בשנות השמונים קלטת שמע אותה הפיץ לבני הקהילה וצאצאיהם בנושא מנהגי קהילת יהודי זקינתוס. יעקב תיאר בהרחבה כיצד נחוגו חגי ישראל, וכן את מערכת יחסי הגומלין בין התושבים היהודים לנוצרים. את הקלטת יעקב הפיץ בקרב בני הקהילה בארץ.
שמואל גני כתב ספר אוטיביוגרפי: "בהתמדה ובתושייה", בהוצאת דוקוסטורי", ובסיוע יד ושם, ובו הקדיש את שני הפרקים הראשונים לילדותו בזקינתוס ולקורות הקהילה בשואה. פרק שנים עשר והאחרון בספר מתאר טיול שורשים רב דורי שקיים עם בני משפחתו בזקינתוס, וכן את טקס ההנצחה בשלושה עשר ביולי 2014, שהתקיים בבית העלמין העתיק היהודי - מקום בו נחנכה אנדרטת זיכרון לאביה של רעייתו נעמי, משה פורטה, חייל בצבא היווני, שנהרג ב-23 בדצמבר 1940, בחזית יוון-אלבניה בקרבות נגד הצבא האיטלקי הפולש.
באותו מעמד נחנכה אנדרטה לבני זקינתוס ולמשפחותיהם שנרצחו על ידי הנאצים בכרתים ובקורפו.
ההיסטוריון היווני ד'יאוניסיס ויטצוס חיבר את הספר "יהודי זקינתוס (מהמאה ה-15 עד המאה ה-20) והצלתם מהנאצים." הספר יצא לאור ב-2017, בלשון היוונית, בהוצאת אקד'וסיס פריפלוס.
יהודי זקינתוס 1489–2016 - תחקיר מקיף ביותר על תולדות קהילת זקינתוס, אשר חובר, נערך ואוגד על ידי סמואל ארמנדו מורדו, בנו של היהודי האחרון באי זקינתוס, ארמנדו אברהם מורדו, שנפטר ב-1982. המחבר איגד במחקרו ספרות רבה ביוונית, מאמרים בכתבי עת וכתבות בעיתונות בנושא קורות יהדות זקינתוס וסיפור הצלתה מהנאצים.
אור אבירם
אור אבירם (נולד ב-12 באוגוסט 1979), הוא בכיר שחקני הכדורת בישראל, בעל מדליית זהב מגביע העולם (2013) ובכך היה לישראלי הראשון שזכה בתחרות יוקרתית זו, סגן אלוף העולם (2005) ואלוף אירופה (2006).
ביוגרפיה
אבירם הוא בנם של שחקני כדורת. אביו, גדי אבירם, הוא מאמן נבחרת ישראל בכדורת. הוא החל לשחק בגיל 10. בצבא שרת בחיל האוויר כטכנאי תקשורת נתונים. הוא מתאמן במועדון חיפה ועובד כארכיטקט תוכנה בחברת "אלעד מערכות".
סגן אלוף העולם
באליפות העולם בכדורת שנערכה בסלובניה בשנת 2005 זכה אבירם במדליית כסף בטורניר ליחידים.
אלוף אירופה
באליפות אירופה בכדורת שנערכה בשנת 2006 זכה אבירם במדליית זהב בטורניר ליחידים.
מדליית זהב בגביע העולם
בתחרות גביע העולם בכדורת שנערכה בקרסנויארסק שברוסיה בנובמבר 2013 זכה אבירם בגביע לאחר שניצח במשחק הגמר את גיא קמינסקי מדרום אפריקה 1-2 ובשלב חצי הגמר את אלכסיי פירושוקוב מרוסיה 0-2 וסיים עם ממוצע של 239.13 נקודות למשחק ומשחק מושלם אחד בשלב המוקדמות (300 נקודות) ובכך היה לשחקן הישראלי הראשון שזכה בגביע יוקרתי זה.
תוכנה להסרת מטא-דאטה
תוכנה להסרת מטא-דאטה היא תוכנה להגנה על הפרטיות המיועדת להסיר מטא-דאטה העלול להכיל מידע פרטי מקבצים לפני שיתופם עם אחרים (לדוגמה על ידי שליחתם בדואר אלקטרוני או על ידי פרסומם באתר אינטרנט).
ישנם סוגי קבצים רבים העלולים להכיל מטא-דאטה בהם מסמכים, גליונות אלקטרוניים, מצגות, תמונות, וקובצי שמע. ה-מטא-דאטה בקבצים אלו עלול להכיל מידע על יוצרי הקובץ, מועדי יצירת ושינוי הקובץ, היסטוריית השינויים של הקובץ, והערות.
הואיל ו-מטא-דאטה לעיתים אינו נראה בבירור בתוכנות (תלוי בתוכנה ובקונפיגורציה שלה), ישנו סיכון שהמשתמש לא יהיה מודע לקיומו של מטא-דאטה, או שיישכח מקיומו, ואם הקובץ ישותף, מידע פרטי או מסווג ייחשף בשגגה. מטרתם של כלים להסרת מטא-דאטה היא למזער את הסיכון של דליפת מידע כזה.
ניתן לחלק תוכנות להסרת מטא-דאטה הקיימות כיום לארבע קבוצות:
שגרירות צרפת ברוסיה
שגרירות צרפת ברוסיה (ברוסית: Посольство Франции в России, בצרפתית: Ambassade de la République Française à la Fédération de Russie) היא הנציגות הדיפלומטית של צרפת בפדרציה הרוסית. מתחם השגרירות הנוכחי נמצא ברובע יאקימנקה במוסקבה. כתובת בניין המשרדים שלה היא: בולשאיה יקימנקה מספר 45.
מיקום השגרירות
שגרירות צרפת ברוסיה ממוקמת בבניין מודרני עשוי לבנים אדומות וזכוכית, אליו הועברו כל שירותי השגרירות ב-1979. ביתו הישן של הסוחר איגומנוב במס' 43 באותו רחוב שבו שכנה השגרירות בשנים 1938 עד 1979 משמש כמעונו הרשמי של שגריר צרפת.
אלכסנדר לודוויג
אלכסנדר לודוויג (באנגלית: Alexander Ludwig; נולד ב-7 במאי 1992) הוא שחקן, זמר ודוגמן עבר קנדי. ידוע בין היתר בשל משחקו בסרטים "המירוץ להר המכשפות", "משחקי הרעב", "מגודלים 2", "השורד האחרון" ובתפקידו כביורן צד-ברזל בסדרת הטלוויזיה "ויקינגים".
ביוגרפיה
לודוויג נולד בוונקובר, קולומביה הבריטית שבקנדה. יש לו שלושה אחים קטנים, ניקולס ונטלי, שהם תאומים, ואחות צעירה, סופיה. אמו, שרלין (לבית מרטין), היא שחקנית לשעבר, ואביו, הראלד הורסט לודוויג, הוא איש עסקים ויו"ר-המועצה המשותפת של ליונס גייט אנטרטיינמנט. לודוויג נמשך לתעשיית הבידור מגיל צעיר, ואמר בראיון: "יש לי דמיון גדול. אני אוהב להופיע". עם זאת, למרות הקריירה המוקדמת של אמו כשחקנית, היה על לודוויג לשכנע את הוריו לתמוך ברצונו להתחיל בקריירת משחק. הוריו האמינו שילדים-שחקנים "יכולים להישאב לחיים שאינם מציאות". לודוויג למד בחוג לתיאטרון באוניברסיטת דרום קליפורניה, שם היה נמצא באחוות פי קאפה פסי.
קריירה
תפקיד ראשי נוסף שקיבל לאחר מכן הוא סת' - בסרט "המירוץ להר המכשפות", שבו גם מככב דוויין ג'ונסון. בעוד תהליך הליהוק בסרט "זריחת האפלה" היה קשה עבור לודוויג, מהרגע הראשון באודישן שלו לסרט זה, הבמאי רצה שהוא יגלם את התפקיד של סת'. תפקיד זה, מבוסס על דמותו של אייק אייזנמן בסרט "הבריחה להר הקסמים" שיצא במקור בשנת 1975.
ב-2012, שיחק לודוויג בעיבוד ל"משחקי הרעב", בו גילם את הדמות קייטו, מתמודד "קרייריסט" ממחוז 2 המאיים על חייהם של הצמד קטניס אוורדין (ג'ניפר לורנס) ופיטה מלארק (ג'וש האצ'רסון). הוא זכה בטקס פרסי הסרטים של MTV בקטגוריית הקרב הטוב ביותר יחד עם השניים. בנוסף לקריירת המשחק שלו, הוציא לודוויג שיר - "Liv It Up", אשר יצא ב-1 במרץ 2012.
בשנת 2013 השתתף בסרט הקומי של דניס דוגן "מגודלים 2", בכיכובם של אדם סנדלר, כריס רוק ועוד. בנוסף, שיחק בסרט המלחמה "השורד האחרון", בתור שיין פאטון, לוחם ביחידת אריות הים, שנהרג במהלך ניסיון חילוץ הכוח.
משנת 2014 משחק לודוויג בתור ביורן לודברוק, בנו של רגנאר לודברוק בסדרת הדרמה ההיסטורית "ויקינגים", של ערוץ ההיסטוריה.
בשנת 2015 שיחק בסרט האימה "נערה סופית", לצדם של אביגייל ברסלין ווס בנטלי, ושיחק בסרט האימה-קומי "הנערות האחרונות" לצדן של טאיסה פרמיגה ומאלין אקרמן. בנוסף, השתתף לצדה של שלי הניג בוידאו קליפ לשיר "Gentle on My Mind" שביצעו להקת The Band Perry.
בשנת 2021 החל לככב בסדרת הדרמה Heels בתור אייס ספייד, מתאבק במופע של היאבקות מקצועית.
בשנת 2022 הופיע בוידאו קליפ לשיר Super Freaky Girl של ניקי מינאז' בדמות בובת קן.
חיים אישיים
בפברואר 2019, לודוויג התוודה במאבק שלו עם דיכאון, חרדה, אלכוהוליזם והתמכרויות לסמים מגיל 14.הוא שיתף את סיפורו על הגמילה שעבר ומציאת זהות חדשה בתוכנית הרשת "BITE THE BULLET Stories".
מיין
מיין היא המדינה ה-23 במדינות ארצות הברית, הנמצאת באזור ניו אינגלנד בצפון-מזרח המדינה. היא גובלת באוקיינוס האטלנטי במזרח ובדרום, ניו המפשייר במערב, ובפרובינציות הקנדיות קוויבק וניו ברנזוויק בצפון-מזרח.
מקור השם
אין הסבר ברור לשם "מיין", אך ככל הנראה חוקרים צרפתים שגילו וחקרו את האזור קראו לו על שם מחוז מיין בצרפת. התיעוד הראשון של השם הוא מקיץ 1622. מיין היא המדינה היחידה בארצות הברית ששמה מבוטא בהברה אחת.
גאוגרפיה
מיין היא הגדולה במדינות ניו אינגלנד, בשל גודלה ובשל מיעוט אוכלוסייתה (היא שווה בגודלה לכל מדינות ניו אינגלנד האחרות גם יחד), צפיפות האוכלוסין בה נמוכה ביותר. 90% משטחי המדינה הם שטחי יער (דבר המעניק לה את הכינוי "מדינת עץ האורן").
היסטוריה
לפני ההתיישבויות האירופיות, התגוררו במקום שבטים אינדיאנים שקיימו ביניהם מין קונפדרציה רופפת.
ההתיישבות האירופאית הראשונה במיין נוסדה בשנת 1607 על ידי אנשי חברת פלימות. בשנת 1622 הוענק לחברה זיכיון ליישב את הפרובינציה של מיין - אשר כללה את אזורי מערב מיין. אזורי מזרח מיין - צפונית לנהר קנבק נודעו במאה ה-17 כטריטוריית סאגאדאהוק.
בשנת 1652 הפכה הפרובינציה לחלק משטח מושבת מפרץ מסצ'וסטס. לאחר תבוסתם של הצרפתים האקדיים הפך השטח מערבית לנהר פנובסקוט לשטח שבשליטת פרובינציית נובה סקוטיה.
כאשר נוסדה ארצות הברית, הפך כל שטחה של מדינת מיין לשטח מדינת מסצ'וסטס, ונקראה מחוז מיין. אולם בשל גידול האוכלוסייה המהיר שבה, הפכה מיין למדינה ה-23 של ארצות הברית, ב-15 במרץ 1820, יחד עם מיזורי. במסגרת פשרת מיזורי, מיין הייתה מדינה בה העבדות הייתה אסורה, ומיזורי הייתה מדינה בה העבדות מותרת. ב-1842 הוסדר הגבול הצפוני של מיין עם בריטניה, ושורטטו מחוזות חדשים.
בירתה המקורית של המדינה הייתה פורטלנד (שהייתה ונשארה העיר הגדולה ביותר), עד אשר הוחלט בשנת 1832 להעביר את הבירה לאוגוסטה, אך בית המשפט העליון נשאר בפורטלנד.
מלחמת ארוסטוק
בשנת 1839 הכריז מושל מיין - פיירפילד, מלחמה על אנגליה בשל סכסוך גבולות בין ניו ברונזוויק לבין מיין. מלחמה זו, הידועה בשם מלחמת ארוסטוק הייתה המקרה היחיד בו הכריזה מדינה של ארצות הברית מלחמה על מדינה אחרת שאינה חלק מארצות הברית. הסכסוך הסתיים לבסוף בדרכי שלום ובלא שפיכות דמים.
ממשל ופוליטיקה
מיין היא רפובליקה ובה שלוש רשויות שלטון: מבצעת - מושל מדינת מיין, מחוקקת - המורכבת משני בתים: האספה הלאומית של מיין וסנאט מיין, ושופטת, בראשה עומד בית המשפט העליון של מיין. המדינה מאפשרת התערבות ישירה של האזרחים על ידי יוזמה אזרחית, משאל עם, Recall Election ואישור חוק. בירת המדינה הנוכחית היא אוגוסטה.
הרשות המבצעת במיין מורכבת מהמושל, סגן המושל, התובע הראשי, מזכיר המדינה, שר האוצר, State Controller, State treasurer, Insurance Commissioner, ושר החינוך. כל בעלי התפקידים נבחרים בנפרד לתקופה של ארבע שנים, ויכולים להיבחר לשתי קדנציות בלבד. ייתכן מצב בו ברשות המבצעת יושבים נבחרים ממפלגות שונות. הבחירות לתפקידים מתקיימות באותו הזמן.
בבית המחוקקים 35 חברי סנאט הנבחרים לתקופה של ארבע שנים ו-151 חברי אספה מחוקקת הנבחרים לתקופה של שנתיים. בחירות נעשות מדי שנתיים, ומחצית מחברי הסנאט מועמדים לבחירה בכל מערכת בחירות. בבית המשפט העליון של מיין שבעה שופטים, הממונים על ידי המושל ומאושרים על ידי בית המחוקקים. שיטת המשפט היא שיטת המשפט המקובל האנגלי, אך ישנה השפעה של המשפט האזרחי הספרדי.
כיום מחולקת מיין ל-16 מחוזות מנהליים. הגדול שבמחוזות מיין הוא מחוז ארוסטוק (17,690 קמ"ר), הקטן שבהם הוא מחוז סגדהוק (960 קמ"ר), והמאוכלס שבהם הוא מחוז קמברלנד (כ-281,674 תושבים). עיר הבירה, אוגוסטה, נמצאת במחוז קנבק.
מערכת פוליטית
מיין ידועה כמדינה בה הציבור מעורה בפוליטיקה. בשנות ה-30 של המאה ה-20 הייתה מיין אחת המדינות היחידות שתמכה במפלגה הרפובליקנית - ובבחירות 1936 עת הנשיא פרנקלין דלאנו רוזוולט קיבל את קולות כל מדינות ארצות הברית למעט שתיים - היו אלה מיין וכן ורמונט השכנה שלא הצביעו לנשיא.
החל משנות ה-60 של המאה ה-20 החלה מיין לנטות לכיוון המפלגה הדמוקרטית, ובהמשך תמכה במפלגה הדמוקרטית בחמש מערכות בחירות רצופות - פעמיים עבור ביל קלינטון, בשנת 2000 עבור אל גור, בשנת 2004 תמכה בג'ון קרי (עם 53.6% מהמצביעים), ובשנים 2008 ו-2012 בברק אובמה. עם זאת, במסגרת הפוליטית הפנימית בחרה מיין גם במושלים רפובליקנים מאז ועד 2018. ב-2010 נבחר למושל מיין פול לה-פייג', רפובליקני ואיש תנועת מסיבת התה. ב-2018 נבחרה לתפקיד ג'אנט מילס מהמפלגה הדמוקרטית.
מצביעי מיין תומכים לעיתים קרובות במועמדים שאינם שייכים למפלגות הגדולות. בין השנים 1975–1979 משל במיין ג'יימס לונגלי ובין השנים 1995–2003 משל במיין אנגוס קינג - שניהם חברי מפלגה קטנה. בבחירות 1992 קיבלה מפלגת הרפורמה בראשותו של רוס פרו קולות רבים במיין, ופרו הגיע שני במספר הקולות לביל קלינטון (המועמד הרפובליקאי, הנשיא המכהן ג'ורג' הרברט ווקר בוש הגיע שלישי, על אף העובדה שהתגורר מידי קיץ בבית הנופש שלו בקניבנקפורט). בשנת 2002 זכתה מפלגת הירוקים של ארצות הברית ב-9% מהקולות בבחירות למושל מדינת מיין - יותר מבכל מדינה אחרת בארצות הברית.
בסנאט מייצגים את המדינה סוזן קולינס מהמפלגה הרפובליקנית ואנגוס קינג, חבר עצמאי החובר לדמוקרטים, והיה חבר המפלגה בעצמו עד 1993.
כלכלה
התוצרת המדינתי הגולמי של מיין בשנת 2003 היה 41 מיליארד דולר אמריקאי. ההכנסה הממוצעת לנפש בשנת 2003 הייתה 29,164 $ (מיין היא ה-29 בהכנסה הממוצעת לנפש מבין מדינות ארצות הברית).
התוצרים התעשייתיים של המדינה כוללים נייר, מוצרי עץ, אלקטרוניקה, מוצרי עור, טקסטיל. כמו כן ענף התיירות מהווה מרכיב חשוב בכלכלת המדינה. במדינה מספר מספנות של צי ארצות הברית.
פיניאס ופרב - דמויות
פיניאס ופרב (באנגלית: Phineas and Ferb) היא סדרת טלוויזיה קומית מונפשת אמריקאית לילדים. את הסדרה הפיקה חברת וולט דיסני, והיא שודרה בערוצי דיסני ברחבי העולם. להלן רשימה חלקית של הדמויות אשר הופיעו בסדרה.
פיניאס פלין
פיניאס פלין (באנגלית: Phineas Flynn) הוא הדמות הראשית בסדרה. פיניאס הוא בנה של לינדה פלין ובנו החורג של לורנס פלטשר. פיניאס הוא אחיה הקטן של קנדיס פלין, ואחיו הגדול (במעט) והחורג של פרב פלטשר. לו ולפרב יש פלטיפוס מחמד משותף ושמו פרי. פיניאס אינו יודע על החיים הכפולים שמנהל פרי, בתור סוכן חשאי.
לפיניאס חברים רבים, והבולטת שביניהם היא ילדה שגרה מעבר לרחוב העונה לשם איזבלה. הוא אינו מודע לעובדה שאיזבלה מאוהבת בו ורוצה להיות החברה שלו. פיניאס מאוד אופטימי, ותמיד מסתכל על "חצי הכוס המלאה" (הצד החיובי). פיניאס הוא גם מאוד חכם ויצירתי. תפקידו בצוות הוא לתכנן את הפרויקטים שלאחר מכן פרב בונה, אחת מהפעילויות הראשונות שפיניאס תכנן הייתה לאמן קופים לרכוב על אופניים ולעשות להטוטנות. את פיניאס מדבב וינסנט מרטלה.
פיניאס נולד באמצע שנות ה-90. אמו לינדה גידלה אותו כחד הורית, עד שהתאהבה בסוחר עתיקות בריטי בשם לורנס פלטשר, במופע של הלהקה הבדיונית לאב הנדל. לבסוף, לינדה ולורנס נישאו, וכך הפך לורנס לאביו החורג של פיניאס, ופרב הפך לאחיו החורג.
מערכת היחסים של פיניאס ופרב היא ארוכה, מעבר להיותם אחים חורגים. במהלך הסדרה פיניאס מגדיר את פרב כ"חברו הטוב ביותר" ומציין שלא היה יכול לבקש אח יותר טוב מפרב. בפרק הלפני-אחרון של הסדרה, "Act your age", המתרחש עשר שנים לאחר אירועי הסדרה, פיניאס מגלה שאיזבלה הייתה מאוהבת בו מתקופת בית הספר היסודי עד לתיכון ומנסה למוצאה בטרם תעזוב לקולג' על מנת להתוודות על אהבתו אליה שהחלה למעשה כאשר הגיע לתיכון. לאחר מכן השניים הופכים לזוג ועוברים ללמוד יחדיו בקולג' על מנת לממש את אהבתם. בסוף הפרק פיניאס ואיזבלה מתנשקים.
פרב פלטשר
פרבס 'פרב' פלטשר (באנגלית: Ferbs 'Ferb' Fletcher) (תומאס סאנגסטר) הוא אחיו החורג של פיניאס, אשר הגיע מאנגליה. הוא תמיד מבלה עם פיניאס וביחד הם בונים דברים משונים. ברוב הפרקים יש לו דברים חשובים להגיד, אך הוא אינו מדבר כלל, למעט משפטים בודדים או חצאי משפטים מדי פרק. בדרך כלל הוא אחראי על בניית ההמצאות. שיערו ירוק והוא לבוש בסרבל סגול על חולצה צהובה - בהירה. פרב מאוהב בוונסה דופנשמירץ, בתו של ד"ר היינץ דופנשמירץ, אויבו המושבע של פרי הפלטיפוס (ללא ידיעתו של פרב).
פרב מעריץ את סדרת סרטי "סטאמבלברי פינקבאט" - פרודיה לשר הטבעות ולהארי פוטר.
בפרק Act your age, מתגלה כי פרב יוצא עם ונסה דופנשמירץ וכי שמו המלא של פרב הוא 'פרבס'. שם זה אושר כשמו המלא על ידי יוצרי הסדרה לאחר מכן בחשבון הטוויטר.
קנדיס פלין
קנדיס מאוהבת בג'רמי ג'ונסון; היא התנשקה עמו לראשונה בפרק "הקיץ הוא רק שלך" ופעם נוספת בפרק "שנה חדשה". קנדיס מפחדת מאחותו הקטנה של ג'רמי, סוזי ג'ונסון, מכיוון שהיא תמיד מנסה להבריח את קנדיס בטענה שהיא צריכה להיות הילדה האהובה על ג'רמי.
בפרק Act your age, מתגלה שקנדיס לומדת במכללה למשפטים.
פרי הפלטיפוס
פרי הפלטיפוס (באנגלית: Perry the Platypus; נקרא גם הסוכן פ' או רק פרי) הוא דמות בדיונית של ברווזן דמוי אדם המופיעה בסדרת הטלוויזיה. פרי הפלטיפוס נוצר על ידי דן פוונמיר וג'ף "סוומפי" מארש וקולו מדובב על ידי דיי בראדלי באקר. הוא הופיע לראשונה יחד עם רוב הדמויות הראשיות בסדרה בפרק הפיילוט "רכבת הרים". בכל פרק בסדרה, פרי מוצג ככוכב העלילה, יחד עם יריבו ד"ר היינץ דופנשמירץ. הוא אחת הדמויות הראשיות בסדרה, ונחשב לדמות המוכרת ביותר בה. הוא הופיע בכל פרקיה, ספריה ושני סרטיה. בשיר "kick it up a notch" נראו פרי ושאר הדמויות הראשיות בסדרה מנגנות על כלי נגינה למיניהם ופרי מנגן על גיטרה בס.
פרי הוא ברווזן המחמד של משפחת פלין-פלטשר, ונתפס שם כחיה מבויתת שלא עושה דבר. עם זאת, הוא חי בסתר חיים כפולים כחבר בארגון של בעלי חיים שהם סוכנים חשאיים המכונה "אלרת"ם" (קיצור ל"ארגון ללא ראשי תיבות מגניבים"). כניסות סודיות ורבות לארגון נמצאות בדרך כלל סביב הבית, בצד הבית ובעיקר העץ שיושבים לצידו פיניאס ופרב כשחושבים את אשר לבנות. הוא נאבק באופן יומיומי עם ד"ר היינץ דופנשמירץ, מדען מרושע הרוצה להשתלט על השטח המשולש של דאנוויל עם המכשירים שהוא יוצר.
פרי נוצר ברווזן בגלל מראו המרשים וחוסר בידיעת הציבור על הברווזן. הביקורתית על דמותו מאנשי מקצוע ואוהדים היו חיוביות למדי. שיווק הדמות כוללים חולצות, תחפושות, בובות והופעות בספרים ובמשחקי וידאו. לפי ביקורות מפי ילדים ושחקנים, פרי הפלטיפוס היא הדמות שיוצרת את הצלחת הסדרה. בנוסף לכך, כל הביקורות שקיבלה הדמות טובות וחיוביות.
בסדרה "חוקי המרפי של מיילו" (שנוצרה על ידי היוצרים של פיניאס ופרב) התגלה כי מיילו לבש פיג'מת ברווזון (הדומה במראה שלה לפרי הפלטיפוס) עד שהתלכלכה מכתם קפה.
תפקידו בפיניאס ופרב
פרי הוא ברווזן המחמד של פיניאס ופרב. הוא אומץ כיוון שמבטו היה ממוקד בפיניאס ובפרב יחדיו (כפי שנראה בסרט). ללא ידיעתם, פרי חי חיים כפולים כסוכן חשאי הנלחם בפשע ועובד בסתר ל"ארגון ללא ראשי תיבות מגניבים" (אלרת"ם) והצופן שלו בארגון הוא הסוכן פ'. רב-סרן מייג'ור מונוגרם, המפקד שלו, מדווח לו על פעילותיו של דופנשמירץ, דרך טלוויזיה ענקית, במפקדה של הארגון הנמצאת מתחת לבית משפחת פלין-פלטשר. בכל יום, הוא נלחם במדען המרושע והמטורף, דוקטור היינץ דופנשמירץ, שמנסה באמצעות המצאות שבונה להשתלט על השטח המשולש של דאנוויל. פרי תמיד מסכל את תוכניותיו של דופנשמירץ ובכך בטעות מוביל להריסה של המתקן שפיניאס ופרב בונים על מנת להפוך את הקיץ למושלם. פיניאס ופרב מודעים שמשהו קורה להמצאות שלהם כל יום, אבל הם לא יודעים כי פרי הוא הגורם לכך, ולא אכפת להם מכך שהמצאותיהם נעלמות. אחותם, קנדיס, גם אינה יודעת כי פרי עומד מאחורי הרס ההמצאות של פיניאס ופרב, אותם היא מנסה להראות לאימם שחושבת שקנדיס לא שפויה. לאורך כל הסדרה, פרי מודע שההמצאות של פיניאס ופרב נהרסות, אבל הוא לא מתעניין בהן. בנוסף לכך.
פרי ודופנשמירץ נראים מתעבים זה את זה כבר מהיום בו נפגשו, אולם לעיתים קרובות הם ידידותיים אחד לעבר את השני. בפרק "ילד אמיתי" דופנשמירץ אף אמר כי פרי הוא חברו הטוב ביותר והוא מרגיש כאילו הוא הבן שלו, בעוד שפרי בדרך כלל מציל את חייו של דופנשמירץ כאשר המזימה שלו כמעט הורגת אותו. כאשר מייג'ור מונוגרם שולח את פרי הפלטיפוס לעצור את דופנשמירץ, בעת שפרי הפלטיפוס פורץ לבניינו של דופנשמירץ, הוא נלכד על ידי דופנשמירץ בניסיונו לפרוץ, והוא מקשיב לסיפור על המזימה של הדוקטור, שבדרך כלל נוגעים לילדותו הקשה והאומללה בגימלשטופ. לאחר מכן הוא נמלט ובמאבקו השני, פרי יוצא מנצח. השניים סומכים ומסתמכים זה על זה, ודופנשמירץ הזכיר זאת בפרק "הגיע הזמן!" כאשר דופנשמירץ החליף את פרי הפלטיפוס בסוכן חשאי אחר, דוב פנדה העונה לשם "פיטר הפנדה" ופרי ודופנשמירץ היו מדוכאים כל כך, עד שלא היה להם כוח להילחם. כאשר פרי לא מגיע למקום של תוכניתו המרושעת של דופנשמירץ, הדוקטור סירב לבצע את תוכניותיו ודאג לפרי, אף על פי שציין, "אני מקווה שמשהו נורא קרה לו". כשדופנשמירץ הזמין את פרי לתה, במטרה להפוך אותו למרושע, כאשר הוא ראה כי פרי בורח הוא אמר: "אני מבין שאתה לא רוצה להיות בן ברית שלי, אנסה לא לקחת את זה באופן אישי".
תוך כדי עבודתם על הסדרה החיים המודרניים של רוקו, היוצרים של פיניאס ופרב, דן פוונמיר וג'ף סוומפי מארש החלו ליצור אלמנטים חוזרים שהם חלקים מפרקי הסדרה. בין האלמנטים שיצרו היו פעולות רצפות וסצינות מרדף. פוונמיר ומארש רצו לעשות שימוש חוזר ברכיבים אלו בסדרה שלהם ובחרו כי פרי יבצע את סצנות אלו. השניים נתנו לו אויב שיהיה אויבו בצורה עקבית ומתמשכת העונה לשם דופנשמירץ, כדרך המאפשרת לצופים להכיר אותו.
בעת בחירת הגזע של פרי, פוונמיר ומארש רצו לבחור חיה אחת נדירה, חיה שהילדים לא יכלו "לבחור בחנות לאימוץ חיות מחמד ולהתחנן להורים לקנות אותה". הם בחרו בברווזן בגלל המראה המעורפל והמרשים שלו.
כמו שאר הדמויות בסדרה, פרי הפלטיפוס בנוי מצורות גאומטריות פשוטות, כדי לאפשר לצופים צעירים בקלות לצייר ולזהות אותו. היחידה שיודעת על הסוכן פ' (ואף אחד לא יודע שהיא יודעת) היא סטייסי, חברתה הטובה של קנדיס.
בפרק Act your age, מתגלה שלאחר אירועי הפרק האחרון, דופנשמירץ שבת מרשע והחל ללמד כמורה למדעים בתיכון של ונסה. בעקבות כך, פרי מובטל ומשחק מדי ימי רביעי עם דופנשמירץ וכל יתר צוות אלרת"ם במשחק כדורת.
איזבלה גרסיאה שפירו
איזבלה גרְסיאה שפירו (Isabella Garcia-Shapiro) (אליסון סטונר): השכנה של האחים. תמיד נכנסת לגינתם ושואלת: "מה ת'עושים?" (?'Whatcha doin). היא מאוהבת בפיניאס. היא מנהיגת קבוצת בנות הצופים בדנוויל, והן מתלוות אליה ברוב הפרקים. אימה מקסיקנית ואביה יהודי. נשיקתה הראשונה עם פיניאס הייתה בסרט "המסע אל היקום המקביל" לפני שקרל מחק להם את הזיכרון. מחזיקה ברשותה כלב צ'יוואווה בשם פינקי המשמש גם הוא, בדומה לפרי הפלטיפוס, כסוכן חשאי בשם צ' (פינקי הצ'יוואווה), בארגון אלרת"ם ופועל כנגד מעצבת אופנה מרושעת.
באלג'יט טג'ינדר
באלג'יט טג'ינדר (Baljeet Tjinder) (מאוליק פאנצ'ולי): חבר של פיניאס ופרב. מוצג כחנון ממוצא הודי. באלג'יט משתתף ברוב הפרקים ומנהיגם של החללים כאלוף הטריוויה של הרפתקה בחלל ברמה 16 היחיד בעולם. באלג'יט מוצג כ"חנון" של ביופורד הביריון.
לפי הפרק, Act your age, באלג'יט סיים את לימודיו מוקדם מכל החבורה ומשמש כפרופסור בקולג'. הוא יוצא מזה מספר שנים עם ג'ינג'ר. מתגלה גם כי באלג'יט כמו כולם פרט לפיניאס ידע למשך כל הסדרה שאיזבלה מאוהבת בפיניאס, אך בחר שלא להגיד לו בטענה ש:"אנחנו בנים, אנחנו לא מדברים על רגשות."
ביופורד ואן-סטום
ביופורד ואן-סטום (Buford Van Stomm) (בובי גיילור): חבר של פיניאס ופרב. מוצג כבריון ומנהיגם של הפינקים. ביופורד הוא הבריון של באלג'יט והן עושה לו משיכות תחתונים במהלך הסדרה. ביופורד נוהג לסחוב את באלג'יט יחד איתו לכל מקום. במספר פרקים הם עובדים יחדיו בשיתוף פעולה. באחד הפרקים ביופורד החליף את באלג'יט בחנון אחר, אך הוא לא מוצא מישהו שיספק אותו כמו באלג'יט. על אף שרוב הזמן מוצג ביופורד כבריון קשוח, מתגלים בו לעיתים מאפיינים הנתפסים כ"חנוניים" ואף נשיים. לביופורד יש דג זהב אשר שמו הוא "ביף" (בשר) והוא קרוי על שם אמו.
בפרק Act your age, מתגלה כי ביופורד התקבל למגמת הקולנוע בקולג'.
דוקטור היינץ דופנשמירץ
דוקטור היינץ דופנשמירץ (באנגלית: Doctor Heinz Doofenshmirtz) הוא האנטגוניסט של הסדרה. דופנשמירץ הוא מדען מרושע, ומטרתו בחיים היא להשתלט על המחוז בו הוא חי. דופנשמירץ מדבר במבטא גרמני כבד למדי, אך בעל רמה גבוהה של אנגלית.
בכל פרק בסדרה, דופנשמירץ מכין מזימה מרושעת או מכונה למטרה מרושעת, ששמה מסתיים בסיומת "טרון" (באנגלית נקרא "אינֵטוֹר"). להמצאת כל מכונה נותן דופנשמירץ את סיבתו להמצאת המכשיר על ידי הבאת סיפור רקע אישי. לרוב, סיפורים אלה עוסקים בילדות האומללה שחווה כילד וכנער בעיר הדמיונית גימלשטופ. לפי הסיפורים, הוריו העדיפו את בנם השני רוג'ר מאשר את היינץ והחליטו שהוא יעבוד כגמד גינה (כשאסור לו להוציא קול או לזוז). בכמה מן הפרקים מוזכר גם שגידלו אותו להקת נמרים והוריו לא נכחו בלידתו. למרות זאת ברוב הפרקים מוצגים חייו האומללים בצל אחיו רוג'ר שגדל להיות אדם מצליח, מוכשר נדיב וטוב לב. בנוסף, אחיו משמש כראש עיריית דנוויל והרבה המצאות של דופנשמירץ מתעסקות בו ובניסיונו לגנוב את תפקידו. ככל הנראה רוג'ר לא מודע לשנאתו של דופנשמירץ אליו.
אויבו המושבע של דופנשמירץ הוא פרי הפלטיפוס, פלטיפוס המחמד של פיניאס ופרב. פרי משמש כסוכן חשאי של "אלרת"ם" (קיצור ל"ארגון ללא ראשי תיבות מגניבים"), ותפקידו העיקרי הוא לעצור את פעילותו המרושעת של דופנשמירץ. פרי תמיד מצליח להביס את דופנשמירץ. דופנשמירץ, למרות היותו גאון בתחום ההמצאות הוא אינו חכם במיוחד ברוב הדברים האחרים בחייו ולא מצליח לזהות את פרי בלעדי כובעו שמסמל אותו כסוכן חשאי, גם אם רואה את פרי מסיר את הכובע ומדמה את עצמו לחיית מחמד.
בתו היא ונסה דופנשמירץ ואחיו הוא רוג'ר דופנשמירץ, ראש עיריית דאנוויל. בעבר, היינץ היה נשוי לשרלין דופנשמירץ אך התגרש ממנה ומרבית הכנסתו היא משרלין אשר נותנת לו דמי מזונות. גרושתו היא עשירה ולא מוזכר הרבה בסדרה עליה.
לינדה פלין
לינדה פלין-פלטשר (Linda Flynn-Fletcher) (קרולינה ראה): אמא של פיניאס וקנדיס. בהתחלת רוב הפרקים היא יוצאת מהבית ובכך ללא ידיעתה היא מאפשרת לפיניאס ופרב לעשות את מה שתכננו לאותו יום. למרות מאמציה של קנדיס, עד זקנתה לא מגלה לינדה על מעלליהם של פיניאס ופרב. בעבר יצאה עם דופנשמירץ, ובכך גרמה לו לנסות להשתלט על דאנוויל רבתי. אחר כך היא הפכה לכוכבת פופ בשם "לינדנה" שהוציאה להיט שנכתב על עצמה, בשם "אני לינדנה ואני רוצה רק לכייף". דופנשמירץ מודע לכך שהיא הפכה לכוכבת פופ, אך איננו מודע לכך שהיא חיה באותה עיר עדיין. בפרק הספיישל "איפה פרי? חלק 1" (Where's Perry - Part 1) דופנשמירץ רואה העתק רובוטי של כל משפחת פלין-פלטשר ומשיב: "אני חושב שיצאתי עם זאתי, אה.. אבל לא ידעתי שהיא הייתה רובוט!".
לורנס פלטשר
לורנס פלטשר (באנגלית: Lawrence Fletcher) (ריצ'רד או'בריאן) הוא אביו הביולוגי של פרב. אנגלי במוצאו. נוהג להשתמש במילים גבוהות. מנהל חנות עתיקות. יודע על המצאותיהם של פיניאס ופרב ואפילו עד לבניית דברים. ללורנס אח תחרותי בשם אדריאן פלטשר שנשוי ללוסי פלטשר. יש לו שישה אחיינים: שלושה בנים ששמם (לפי הידוע) הוא בקהאם, שני אחיינים ששמם פלה (פרודיות לשחקני כדורגל; דייוויד בקהאם ופלה), ואחיינית, המבוגרת מבין כולם, ששמה עליזה בקהאם פלטשר.
מייג'ור מונוגרם
פרנסיס "מייג'ור" מונוגרם (באנגלית: Francis "Major" Monogram) (ג'ף מארש): מנהל את אלרת"ם (ארגון ללא ראשי תיבות מגניבים) המפקד של פרי ושל סוכנים אחרים. לעיתים רבות, כאשר הוא מספר לפרי על המזימות של דופנשמירץ, הוא גם מספר דברים שלא קשורים לנושא.
ונסה דופנשמירץ
ונסה דופנשמירץ (באנגלית: Vanessa Doofenshmirtz) (אוליביה אולסון): בתו של היינץ דופנשמירץ, היא מופיעה במספר פרקים בהם היא עוזרת לאביה. פאנקיסטית-גותית, נולדה ב-15 ביוני, ובדומה לקנדיס היא מנסה להוכיח לאמה שאביה (היינץ דופנשמירץ) מרושע ולא מצליחה. מאוהבת במונטי מונגרם, בנו של מייג'ור מונוגרם. עם זאת, אהבתם אינה מתממשת ולבסוף, כפי שנראה בפרק Act your age, היא יוצאת עם פרב. היא גם למעשה הדמות היחידה שפונה לפרב בשמו המלא, "פרבס". בנוסף, מתגלה כי היא ידעה גם על אהבתה של איזבלה לפיניאס במשך כל פרקי הסדרה. החל מהפרק האחרון היא עוברת התמחות באלרת"ם.
ג'רמי ג'ונסון
ג'רמי ג'ונסון (מיטשל מוסו): חבר של קנדיס וידידם של האחים. קנדיס מאוהבת בו. אחיה הגדול של סוזי ג'ונסון, עובד בסלאשי בורגר. ג'רמי מנגן על גיטרה, ואף לימד את היינץ דופנשמירץ באחד הפרקים (כשהוא לא מודע שהשיעור היה לשם מזימה מרושעת).
סטייסי היראנו
סטייסי היראנו (קלי הו): חברתה הטובה של קנדיס. סטייסי אוהבת אופנה, קניות ולהקת בנות בשם בטיס (שגם קנדיס אוהבת). בניגוד לדעתה של קנדיס, סטייסי חושבת שפיניאס ופרב בונים דברים מעניינים (דבר שלעיתים מרגיז את קנדיס), אך לרוב משתפת פעולה עם קנדיס.
היחידה שיודעת שפרי סוכן באלרת"ם (עונה 4 פרק 109).
ג'ני בראון
ג'ני בראון (אליסון סטונר): חברתה השנייה של קנדיס פלין. היא רודפת שלום עולמי, ובדומה לקו המחשבה של סטייסי, מוצאת גם היא את המצאותיהם של פיניאס ופרב מעניינות. ג'ני מוגדרת כאחותו של ג'נגו בראון, אף שמעולם לא הוצג קשר כלשהו ביניהם בסדרה.
קארל
קארל קרל (טיילר אלכסנדר מאן): המתמחה ללא שכר של מייג'ור מונוגרם, מייג'ור מונוגרם מנסה למנוע ממנו ללכת למשימות אך לפעמים הוא נכשל וקארל יוצא למשימה.
בפרק Act your age שמתרחש 10 שנים לאחר אירועי הסדרה מתגלה שקארל החליף את תפקידו של מייג'ור מונוגרם לאחר שפרש.
רוג'ר דופנשמירץ
רוג'ר דופנשמירץ (ג'ון או'הארלי): אחיו של ד"ר דופנשמירץ. ראש העיר של דאנוויל ודודה של ונסה, הופיע במספר פרקים. רוג'ר היה האח האהוב על הוריו ותמיד הצליח בכל מעשיו. רוג'ר הוא גם אהוב על תושבי העיר מלבד דופנשמירץ. דופנשמירץ ניסה דרכים שונות על מנת להביסו ואף פעם לא הצליח.
ג'נגו בראון
ג'נגו בראון (באנגלית: Django Brown) הוא חבר של פיניאס ופרב, אבא של ג'נגו הוא אומן אשר יוצר פריטים כענקיים והוא הופיע במספר פרקים. את קולו של ג'נגו מדבב אלק הולדן.
ג'נגו הוא בנו של אמן מפורסם ששמו בפו, ואחיה של ג'ני בראון. ג'נגו מאוד אתלטי, כפי שנראה בפרק "הקרקס" הוא הניח את רגלו מאחורי ראשו וכינה את עצמו "הבייגל האנושי".
את הופעת הבכורה שלו בסדרה, ערך ג'נגו בפרק "מסיבת חוף", כאשר ביופורד התנפל עליו בתחרות גלישה. ג'נגו מנגן על כינור. הוא אוהב את הסרט "הרפתקה בחלל", ובפרק "נוצות החנונים" התחפש לדמות מסרט זה.
בנות הצופים
בנות הצופים (באנגלית: The Fireside Girls) הן חבורת בנות מיוחדות מחוג הסיור 46321. הלבוש שלהן הוא מדים מיוחדים וכובע "ברט" כתום, ובתלבושת גם סרט צהוב אשר עליו מדביקים את האותות. המספר הגבוה של האותות ביום אחד הוא 50. האות הכי נפוץ בין הבנות הוא אות ה"עזור לשכניך". לבנות יש דפיקה סודית והן תמיד מוכנות עם בלוני מים למקרה של "פולשים". בתוכן:
להקות וזמרים מהסדרה
בסדרה ישנן מספר להקות וזמרים:
Vera&John
ורה וג'ון (באנגלית: Vera&John) הוא קזינו מקוון, שמשרדו הראשי מצוי במלטה. ורה וג'ון מופעל על ידי Dumarca Gaming Ltd, וחברת האם שלה, Dumarca Holdings PLC, נרכשה על ידי Intertain Group Ltd ב-2015. Intertain Group Ltd רשומה בבורסת טורונטו. ורה וג'ון קיבל רישוי ומצוי תחת פיקוח רשות המשחקים של מלטה וועדת ההימורים של בריטניה. ורה וג'ון נוסד על ידי יורגן נורדלונד, אשר ידוע כמי שהקים בעבר את מריה בינגו, שנרכש על ידי יוניבט ב-2007 עבור 54 מיליון ליש"ט.
ליסה מרקאוסקי
ליסה מרקאוסקי (באנגלית: Lisa Murkowski; נולדה ב-22 במאי 1957) היא פוליטיקאית אמריקאית חברת המפלגה הרפובליקנית. מכהנת כסנאטורית מטעם מדינת אלסקה משנת 2002.
ביוגרפיה
מרקאוסקי נולדה בקטצ'יקן שבאלסקה. בתם של ננסי ופרנק מרקאוסקי. אביה כיהן כסנאטור מטעם מדינת אלסקה ומושל המדינה. למדה בתיכון בפיירבנקס. מוצאה מצד אביה הוא פולני, בעוד שאמה ממוצא אירי וצרפתי-קנדי. ב-1980 סיימה תואר ראשון בכלכלה באוניברסיטת ג'ורג'טאון וב-1985 קיבלה תואר JD במשפטים מאוניברסיטת וילאמיט שבסיילם. עבדה כעורכת דין באנקורג' באלסקה, בשנים 1990-1991 עמדה בראש צוות מיוחד שהקים ראש עיריית אנקורג' לפתרון בעיית מחוסרי הדיור ובשנים 1997-1998 הייתה חברה במועצה לשוויון זכויות של אנקורג'.
ב-1998 נבחרה לבית הנבחרים של מדינת אלסקה. בדצמבר 2002 מונתה על ידי אביה פרנק מרקאוסקי, שנבחר למושל אלסקה, למחליפתו בסנאט של ארצות הברית. ב-2004 נבחרה לכהונה מלאה לאחר שזכתה ב-48.6% מקולות המצביעים לעומת 45.5% ליריבה מהמפלגה הדמוקרטית.
ב-2010 הפסידה בבחירות המקדימות של המפלגה הרפובליקנית לג'ו מילר, שנתמך על ידי תנועת מסיבת התה. היא החליטה לא לוותר וקראה לתומכיה לרשום את שמה בפתקי ההצבעה בבחירות הכלליות. היא זכתה ב-39.49% מקולות המצביעים לעומת 35.49% לג'ו מילר ו-23.46% למועמד המפלגה הדמוקרטית. לאחר מאבק משפטי ממושך שכלל ערעור של מילר לבית המשפט העליון של אלסקה, הוכרזה מרקאוסקי כמנצחת.
מרקאוסקי נחשבת למתונה במסגרת המפלגה הרפובליקנית. כתוצאה מכך היא עשויה לשבור את קו המפלגה יותר מחבריה. למשל - היא הצביעה בעד ביטול מדיניות "אל תשאל, אל תספר" בשנת 2010 והודיע ​​על תמיכתה בחוקיות נישואין מאותו המין.
מרקאוסקי נשואה לוורן מרטל (Verne Martell) ואם לשניים.
רז קינסטליך
רז קינסטליך (נולד ב-27 במרץ 1978) הוא ראש עיריית ראשון לציון, ומייסד ויושב ראש סיעת "הירוקים + הצעירים" במועצת העיר ראשון לציון. כמו כן, שימש כסגן וממלא מקום ראש העיר תחת ראש העירייה הקודם דב צור.
ביוגרפיה
קינסטליך נולד וגדל בראשון לציון, בנם של עליזה ופנחס קינסטליך, כדורגלן עבר במכבי פתח תקווה. בוגר תיכון הגימנסיה הריאלית בראשון לציון במגמת כימיה. את שירותו הצבאי עשה במערך הנ"מ בחיל האוויר. לאחר שחרורו מצה"ל למד לתואר ראשון במנהל עסקים ושיווק.
קריירה פוליטית
בשנת 2003, לאחר שהקים עם אולג קומליק וצחי אלימלך את תנועת "צב"ר – צעירים בעד ראשון", נבחר קינסטליך לראשונה למועצת העיר בעודו בן 25 בלבד. עם בחירתו הקים את תיק הצעירים והנוער הראשון ברשות מקומית במדינת ישראל, שנועד לקדם את זכויותיהם של צעירי העיר. במקביל שימש כיועץ פוליטי לראש עיריית אריאל, רון נחמן.
בבחירות בשנת 2013 זכתה סיעת "הירוקים + הצעירים" בשלושה מנדטים והפכה לסיעה השנייה במועצת העיר ראשון לציון וקינסטליך החל לכהן כסגן ראש העיר ובהמשך כממלא מקום ראש העיר; במסגרת תפקידו החזיק בתיק איכות הסביבה, הביטחון העירוני וממלא מקום יו"ר הדירקטוריון בחברה העירונית ראשון לציון לביטחון ולסדר ציבורי.
ביוני 2018 היה קינסטליך מועמד לתפקיד יו"ר ההתאחדות לכדורגל בישראל, אך ב-19 ביוני הודיע כי לא יתמודד לתפקיד בעקבות ריצתו לראשות העיר ראשון לציון.
ראש עיריית ראשון לציון
בבחירות 2018 העפיל לסיבוב השני עם 21% לעומת ראש העיר המכהן, דב צור, שקיבל 31%. בסיבוב השני חבר קינסטליך לליאל אבן-זהר שזכתה ב-19.48% (20,128 קולות). בנוסף, מוטי עג'מי, שהתמודד לראשות העיר בבחירות, הודיע גם הוא על תמיכה בקינסטליך. הם רצו יחד תחת הסיסמה "עושים שינוי – מנצחים ביחד". ב-13 בנובמבר 2018 נבחר קינסטליך לראשות עיריית ראשון לציון לאחר שגבר בסיבוב השני על צור בהפרש של כ-5% מהקולות. לאחר הבחירות מינה קינסטליך את אבן זהר ועג'מי לסגניו וממלאי מקומו. לקואליציה של קינסטליך חבר גם אסף דעבול, מי שהיה חבר סיעתו 10 שנים לפני כן.
פעילויות נוספת
קינסטליך היה חבר במהלך השנים בדירקטוריונים בחברות ציבוריות כגון: החברה העירונית ראשון לציון לביטחון ולסדר הציבורי, החברה הכלכלית ראשון לציון, החברה העירונית ראשון לציון לתרבות ספורט ונופש, החברה הממשלתית "הכפר הירוק" וב"איסתא", וכן שימש כמנהל בינוי ותשתיות במסלול האקדמי המכללה למינהל בראשון לציון.
חיים אישיים
קינסטליך נשוי ואב לשלושה.
מדגסקר (זיכיון)
מדגסקר (באנגלית: Madagascar) הוא זיכיון בידור אמריקאי של אולפני ההנפשה של דרימוורקס. הזיכיון כולל בו ארבעה סרטים באורך מלא, 2 סדרות טלוויזיה ושלושה סרטים קצרים. הזיכיון נחשב למוצלח, הכנסותיו ברחבי העולם כולו מסתכמות ב-$2,084,371,095, מה שהופך אותו לזיכיון האנימציה השלישי ברווחיותו בהיסטוריה (אחרי הסרטים "שרק" ו"עידן הקרח").
מדגסקר
אלכס האריה הוא מלך הג'ונגל העירוני בגן החיות בסנטרל פארק בניו יורק. הוא וחבריו הטובים מרטי הזברה, מלמן הג'ירף, וגלוריה ההיפופוטמית נחשבים למנהיגי גן החיות שמתעורר לחיים בלילה, כשהפארק נסגר למבקרים. על אף שהם מבלים את כל חייהם מאחורי הסורגים הם מאושרים בחלקם, נהנים מארוחות פאר, מנופי הפארק ומחיבת המבקרים. אבל כאשר מגיע יום הולדתו העשירי של מרטי, החברים מנסים לחגוג עמו אך הוא נשאר מדוכדך ומחליט לגלות את העולם שמחוץ לגן החיות. מרטי מצליח לברוח בעזרת הפינגווינים, ושלושת החברים שנותרו מאחור מגלים שהוא נעדר ומחליטים לצאת למצוא אותו. השלושה מצליחים לאתר את מרטי בתחנת גרנד סנטרל, אבל לפני שהם מספיקים לעלות על רכבת בחזרה לגן החיות הם נתפסים. חברי ארגונים למען זכויות בעלי החיים מחליטים לשחרר אותם לחופשי ולשלוח אותם לג'ונגל, וכך מוצאת החבורה את עצמה באוניה השטה היישר אל הג'ונגל שבאפריקה. כשהפינגווינים הלהוטים מחבלים באוניה כדי להגיע דווקא לאנטארקטיקה, אלכס, מרטי, מלמן וגלוריה נסחפים לחוף האקזוטי של מדגסקר. בעלי החיים הניו-יורקרים שרגילים לחיי הרוגע והמפנקים של גן החיות בניו יורק, מנסים להסתדר בטבע הפראי ועוברים הרפתקאות שונות.
מדגסקר 2
הסרט מתחיל באפריקה, בה אלכס, שהוא עדיין גור אריות משחק עם אביו זובא בסוואנה. ברגע שזובא מפנה את גבו לרגע כדי להילחם במקונגה, מתחרו על השליטה בטריטוריה, ציידים חוטפים את אלכס וכולאים אותו בקופסה המושמת על משאית. כשזובא ראה את הנעשה, הוא רודף אחר המשאית במטרה להחזיר את אלכס, אך ללא הצלחה. זובא אף נפגע באוזנו על ידי צייד שניסה לירות בו. לאחר ההקדמה על תקופת הילדות, העלילה חוזרת לזמן ההווה ולנקודה בה עצר הסרט הקודם - אלכס האריה, מרטי הזברה, גלוריה ההיפופוטמית, מלמן הג'ירף, מייסון ופיל השימפנזים, סקיפר, קובלסקי, טוראי (פרייבט) וריקו הפינגווינים, המלך ג'וליאן הלמור, ועוזרו מוריס ומורט, מתכוונים לעלות על מטוס ישן (אשר נמצא על האי מאז הסרט הקודם), כשמטרתם להגיע לניו יורק. לאחר שהפינגווינים תיקנו את המטוס הישן, הטיסה הראשונה של "פינגווין תעופה" (כך כינו אותה הפינגווינים) ממריאה. המטוס מצליח לטוס במשך פרק זמן קצר מהמתוכנן, עד להתרסקותו במקום הפראי ביותר מבחינת חבורת הטסים: ערבות אפריקה. באפריקה פוגשים הדיירים לשעבר של גן החיות הניו יורקי לראשונה בחייהם את בני מינם החיים בטבע. נוסף על כך, אלכס מוצא את אביו ואת אימו. עד שהפינגווינים מסיימים לתקן את המטוס, החיות עוברות מסע ארוך ומרגש. לבסוף המטוס מוכן והקבוצה מתכוננת להמראה הבאה.
מדגסקר 3: מקרקסים את אירופה
אלכס האריה, מרטי הזברה, גלוריה ההיפו ומלמן הג'ירף נחושים לחזור לניו יורק אחרי שברחו לאפריקה. הם מגיעים למונטה קרלו בעקבות הפינגווינים, שם הם מנסים לברוח מפני פקדת בעלי החיים, קפטן שנטל דובואה, ולכן מצטרפים לקרקס נודד הנקרא "קרקס סרגוסה". הפינגווינים והקופים קונים את הקרקס. בטיול סביב רחבי ערים באירופה הם מסיימים בלונדון, שם אלכס, מרטי, גלוריה ומלמן עוזרים לוויטאלי הטיגריס, ג'יה היגוארית וסטפנו אריה הים, לגלות את כישרונותיהם ולהציג הופעה. ההופעה שלהם ברומא הייתה כישלון, אך ההופעה שלהם בלונדון הייתה הצלחה גדולה והם זכו למופע ברחבי ארצות הברית. אלכס, מרטי, גלוריה ומלמן נפרדים מחיות הקרקס כי מתברר שהם באו מגן החיות, וחוזרים לגן החיות בניו יורק. אלכס מבין שהקרקס הוא ביתם. דובואה וצוותה לוכדים וכולאים אותם בכלובי גן החיות. דובואה מנסה לירות סם מוות באלכס, וחיות הקרקס מצילת אותו. חיות הקרקס עוזרות לאלכס, גלוריה, מלמן ומרטי להיאבק בדובואה. לאחר הקרב עם דובואה, אלכס מבצע תרגיל טרפז אמריקנו וחיות הקרקס לא מאמינות שהתרגיל אכן אמיתי. אלכס, מרטי, גלוריה ומלמן מחליטים להצטרף לקרקס מחדש ושולחים את דובואה ואנשיה למדגסקר.
הפינגווינים ממדגסקר
במרץ 2011 נודע כי דמויות הפינגווינים ייזכו לסרט משלהם, ובהמשך נודע כי הוא יבויים על ידי סימון ג. סמית'. ביולי 2012, כחלק מכנס קומיק-קון, הוכרז כי הסרט ייצא במהלך 2015, ובספטמבר של אותה שנה הוכרז באופן רשמי כי הסרט ייצא ב-27 במרץ 2015. ב-20 במאי 2014 הוקדם תאריך יציאת הסרט מ-27 במרץ 2015 ל-26 בנובמבר 2014. הסרט עוסק בפינגווינים ריקו, פרייבט, קובלסקי וסקיפר, אשר היו דמיות משניות בסרטי מדגסקר.
מדגסקר 4
בדצמבר 2010, אמר ג'פרי קצנברג, מנכ"ל אולפני ההנפשה של דרימוורקס, כי ישנו סיכוי שיהיה סרט רביעי בזיכיון. ביוני 2012, אמר אן גלוב, ראש מחלקת שיווק סרטי אולפני ההנפשה בעולם, כי "זה מוקדם מדי לדבר על זה. לא דיברנו על זה הרבה". ב-12 ביוני 2014, נודע כי הסרט צפוי לצאת ב-18 במאי 2018. ב-22 בינואר 2015 נחשף כי הסרט לא יצא ב-2018, בשל המעבר של דרימוורקס למתכונת של הוצאת שני סרטים בשנה בלבד, ולא ידוע אם הסרט נדחה או בוטל.
הכנסות הזיכיון
הסרט הראשון בזיכיון, "מדגסקר", גרף בקופות ברחבי העולם 532,680,671, הסרט השני בזיכיון, "מדגסקר 2", גרף בקופות ברחבי העולם $603,900,354, הסרט השלישי בזיכיון, "מדגסקר 3: מקרקסים את אירופה", גרף בקופות ברחבי העולם 746,921,274, וסרט הספין-אוף, "הפינגווינים ממדגסקר", גרף בקופות ברחבי העולם $200,868,796. בסך הכל, הכנסות הזיכיון ברחבי העולם כולו מסתכמות ב-$2,084,371,095, מה שהופך אותו לזיכיון האנימציה השלישי ברווחיותו בהיסטוריה (אחרי "שרק" ו"עידן הקרח").
ביקורות
באופן כללי, זכו סרטי הזיכיון לביקורות מעורבות מצד מבקרים. באתר Rotten Tomatoes, קיבל "מדגסקר" ציון של 55% המבוסס על כ-185 חוות דעת, "מדגסקר 2" קיבל ציון של 64% המבוסס על כ-150 חוות דעת, "מדגסקר 3: מקרקסים את אירופה" קיבל ציון של 79% המבוסס על כ-130 חוות דעת, ו"הפינגווינים ממדגסקר" קיבל ציון של 73% המבוסס על כ-90 חוות דעת. באתר Metacritic, קיבל "מדגסקר" ציון של 57% המבוסס על כ-35 חוות דעת, "מדגסקר 2" קיבל ציון של 61% המבוסס על כ-25 חוות דעת, "מדגסקר 3: מקרקסים את אירופה" קיבל ציון של 60% המבוסס על כ-25 חוות דעת, ו"הפינגווינים ממדגסקר" קיבל ציון של 53% המבוסס על כ-30 חוות דעת.
הפינגווינים ממדגסקר
סדרת טלוויזיה המבוססת על דמויות הפינגווינים ומשודרת בערוץ ניקלודיאון. הסדרה עוקבת אחרי ארבעה פינגווינים: סקיפר (מנהיג הקבוצה), קובלסקי (החכם), ריקו (המטורף) ופרייבט (הצעיר). הסדרה מתרחשת באותו גן החיות מהסרט הראשון, אך עם מעט שינויים. בעוד שטום מקגראת', ג'ון דימאג'יו, קונרד ורנון ואנדרי באט מגלמים את תפקידיהם של סקיפר, ריקו, מייסון ומורט כמו בסרטים, ג'ף בנט מחליף את כריס מילר כקובלסקי, ג'יימס פטריק סטיוארט מחליף את אבירי כריסטופר כפרייבט, דני ג'ייקובס מוחלף על ידי סשה ברון כהן כג'וליאן, וקווין מייקל ריצ'רדסון מחליף את כריס מילר כמוריס. הסדרה כוללת גם דמות חדשה, מרלין, לוטרה המדובבת על ידי ניקול סאליבן. המדובבים בגרסה העברית הם: רובי מוסקוביץ' (סקיפר), גלעד קלטר (קובלבסקי), ליאור זוהר זרחין (פרייבט), אסף קורמן (ריקו) וחיים זנאתי (ג'וליאן).
ג'וליאן המלך
"ג'וליאן המלך!" מתרחשת במדגסקר לפני הסרט הראשון, ועוקבת אחר ג'וליאן כמלך הלמורים. הסדרה שודרה בנטפליקס החל מה-19 בדצמבר 2014. ב-16 בפברואר 2016 שודרה הסדרה לראשונה בישראל בערוץ הילדים.
הופעות חיות
מ-2011 ישנם מופעים חיים אשר עוסקים בעלילת הזיכיון.
מז (מחוז)
מז (בצרפתית: Meuse) הוא מחוז בחבל גראנד אסט שבצרפת, אשר נקרא על שם נהר המז.
היסטוריה
מז הוא אחד מ-83 המחוזות שנוצרו במהלך המהפכה הצרפתית ב-4 במרץ 1790. הוא נוצר במהלך פירוק הפרובינציות באריוס ושלושת הדיוקסים.
במהלך מלחמת העולם הראשונה, התרחש בורדן, בצפון המחוז, הקרב על ורדן.
עד סוף שנת 2015 השתייך המחוז לחבל לורן.
סטגוצפליה
סטגוצפליה (שם מדעי: Stegocephalia) היא קבוצה פרפילטית של מיני חולייתנים מהמחלקה בעלי סנפירים בשרניים ומהקבוצה ריפידיסטים, אשר הפכו לראשוני החולייתנים היבשתיים, מאבות קדמונים דגים. הקבוצה התפתחה החל מסוף הדבון לפני 375 מיליון שנה. כל המינים בקבוצה זו נכחדו למעט בני הקבוצה, בעלי ארבע רגליים, אשר השלימו את התפתחותם ליצורי יבשה.
קבוצה זו הוגדרה לראשונה ב-1868 בידי חוקר המאובנים האמריקאי אדוארד דרינקר קופ, והוא כלל בה מינים המותאמים יותר מדגי הריאות לחיי יבשה: הם היו בעלי ריאות פרימיטיביות נוסף לזימים, בעלי רגליים מחוזקות יותר עם אצבעות והתרחשו שינויים במבנה הלסתות, מבנה השיניים וחלל האוזניים שלהם. המשמעות של שמם מיוונית: "בעלי ראש מקורה".
בקבוצה מינים אשר רובם חיו בין הדבון לקרבון וכללו מינים הדומים לדגים כמו הטיקטאליק ועד לראשוני הדו-חיים והלאבירנתודונטיה, אשר חיו במקווי מים מתוקים כנראה. בסוף הקרבון הם התפתחו לראשונה לזוחלים ובכך ניתקו את הקשר שלהם למים.
משוואת יאנג-לפלס
בפיזיקה, משוואת יאנג-לפלס היא משוואה דיפרנציאלית חלקית בלתי-ליניארית המתארת את הפרש הלחץ הקפילרי בין שני זורמים סטטיים, כמו אוויר או מים, עקב תופעת מתח פנים או היווצרות מאמץ היקפי בגליל דק דופן. משוואת יאנג-לפלס קושרת בין הפרש הלחץ לבין צורת הממשק בין הזורמים ובעלת חשיבות בסיסית בחקר משטחים קפילריים סטטיים. זהו מאזן בין מאמצים נורמליים הפועלים על הזורם הסטטי בעת מפגש עם משטח השקה, כאשר מתייחסים לעובי משטח ההשקעה כאל משטח בעל עובי אפסי.
כאשר:
יש לשים לב לכך שרק המאמץ הנורמלי נלקח בחשבון במשוואה, שכן קיום הממשק הסטטי אפשרי רק בהיעדר מאמצים משיקים.
המשוואה קרויה על שמם של תומאס יאנג, שפיתח את תאוריית מתח הפנים באופן איכותי בשנת 1805, ופייר-סימון לפלס, שהשלים את התיאור המתמטי כשנה לאחר מכן. לעיתים המשוואה נקראת גם משוואת יאנג-לפלס-גאוס, שכן קרל פרידריך גאוס איחד את עבודתם של יאנג ולפלס בשנת 1830 ופיתח את המשוואה הדיפרנציאלית ותנאי השפה המתאימים תוך שימוש בעקרון העבודה הווירטואלית של יוהאן ברנולי.
היסטוריה
פרנסיס האקסבי ביצע כמה מהתצפיות והניסויים הראשונים שתועדו ב-1709. הניסויים בוצעו שוב ב-1718 על ידי ג'יימס ג'ורין אשר הבחין כי גובה הנוזל בעמוד קפילרי נקבע רק על ידי שטח החתך של המשטח, ולא על ידי שום מידה אחרת של העמוד.
תומאס יאנג הניח את אבן הפינה של המשוואה במאמר שפרסם ב-1805 שעסק בקוהזיה של נוזלים. במאמר תיאר יאנג את העקרונות המרכזיים השולטים בהתנהגות החומר בעת מגע בין נוזלים (בנוסף, תיאר יאנג במאמר את התנהגות הנוזל בהיבטים רבים אחרים). פייר-סימון לפלס עקב אחר עבודתו ושיחזר בתורו תיאור סמלי של יחסי הגומלין שתואר עוד קודם לכן על ידי יאנג.
לפלס קיבל את הרעיון שהוצג על ידי האקסבי בספרו: (Physico-mechanical Experiments (1709 בו טען שכוח המשיכה משמעותי רק במרחקים אינפיטיסימליים קטנים. החלק שמתעסק במוצק על נוזל והפעולה ההדדית של שני נוזלים לא נפתר באופן יסודי, אבל בסופו של דבר נפתר על ידי גאוס. בשלב מאוחר יותר תרם פרנץ ארנסט ניומן (1798-1895) מס' פרטים נוספים להשלמת התמונה.
שכבות סבון דקות
אם הפרש הלחצים לאורך המשטח הוא אפס כמו שמתרחש בשכבת סבון דקה ללא גרביטציה, הממשק יקבל את צורת המשטח המינימלי האפשרי.
יש לשים לב שמצב זה איננו נכון עבור בועות סבון, כיוון שהנפח הפנימי של הבועה תחום במעטפת סגורה ובעל לחץ השונה מלחץ הסביבה.
תחליבים
המשוואה מסבירה גם את האנרגיה הדרושה ליצירת תחליב.
ליצירת טיפות קטנות ומעוגלות מאוד האופייניות בתחליבים, דרושה אנרגיה נוספת על מנת להתגבר על הלחצים הגדולים הנוצר כתוצאה מהרדיוס הקטן שלהן.
לחץ קפילרי בצינור
בצינור צר מספיק (כלומר במס' בונד קטן) בעל חתך מעגלי (רדיוס a) הממשק בין שני זורמים יוצר צורת סהרון המהווה חלק ממשטח ספירה בעלת רדיוס R. עליית הלחץ לאורך המשטח מבוטאת ע"י:
ניתן להראות זאת על ידי כתיבת משוואת יאנג-לפלס בצורתה הכדורית (ספרית) עם תנאי שפה של נקודת מגע ותנאי שפה של גובה הנקבע נניח, בתחתית הסהרון. הפתרון למשוואה הוא חלק מספירה, והפתרון יתקיים רק עבור הפרש הלחץ שהוזכר לעיל. זהו פתרון משמעותי כיוון שלא קיימת משוואה אחרת או חוק המציינים את הפרש הלחצים. קיום של פתרון ספציפי עבור הפרש הלחצים קובע אותו.
רדיוס הספירה יהיה פונקציה של זווית המגע, θ, שתלויה בעצמה במאפיינים של הנוזלים או המוצקים שמגע:
כעת הפרש הלחצים יבוטא ע"י:
על מנת לשמור על שיווי משקל הידרוסטטי, הלחץ הקפילרי המושרה מאוזן על ידי שינוי בגובה h, שיכול להיות שלילי או חיובי, כתלות בזווית ההרטבה שיכולה להיות גדולה או קטנה מ90°. עבור נוזל בעל צפיפות ρ:
כאשר g זוהי תאוצת הכובד. זה ידוע גם כגובה ג'ורין או חוק ג'ורין - על שם ג'יימס ג'ורין שלמד את האפקט ב-1718. עבור שפופרת (צינור) זכוכית מלאה במים המצויה באוויר ובלחץ אטמוספירי: יתקבל כי גובה עמוד המים:
כלומר עבור שפופרת בקוטר 2 מ"מ (הרדיוס 1 מ"מ), עמוד המים יגבה ב14 מ"מ. לעומת זאת, בשפופרת קפילרית ברדיוס 0.1 מ"מ - עמוד המים יגבה ב14 ס"מ. מתקבל כי בהקטנת הקוטר פי 10, גדל עמוד הנוזל פי 10.
למעשה, ניתן להכליל ולומר כי תחת שמירה על אותם תנאי סביבה וחומרים - מתקיים קשר ליניארי הפוך בין קוטר הצינור לגובה עמוד המים המתקבל.
פעולה קפילרית בהכללה
המשוואה יכולה להיות בצורה אל-ממדית במובן של סקלת אורך אופיינית, האורך הקפילרי:
הלחץ האופייני:
עבור מי-שתייה בטמפ' החדר ובלחץ אטמוספירי האורך הקפילרי המתקבל הוא ~ 2 מ"מ.
המשוואה האל-ממדית במקרה זה:
לפיכך, צורת המשטח נקבעת על ידי פרמטר אחד בלבד, לחץ-היתר של הנוזל *Δp והסקאלה של המשטח הניתנת על ידי האורך הקפילרי. הפתרון עבור משוואה זאת דורש תנאי התחלה עבור מיקום, וגרדיאנט המשטח בנקודת ההתחלה.
משוואות אקסי-סימטריות
הצורה של המשטח האקסימסימטרי וחסר הממדים (r(z יכולה להתקבל על ידי החלפת ביטויים כלליים של עקמומיות ובכך קבלת הצורה ההידרוסטטית של משוואות יאנג-לפלס:
יישומים ברפואה
ברפואה ישנה התייחסות לתופעה כחוק לפלס, והחוק משמש במחקרים בנושא קרדיולוגיה - תנועת הדם בכלי הדם, ופיזיולוגית הנשימה.
חנוכריסמס
חנוכריסמס או כריסמוכה (באנגלית: Chrismukkah, הלחם בסיסים של Christmas + Hanukkah) הוא תחדיש פופ-תרבותי המתייחס למיזוג חג המולד של הנצרות וחנוכה של היהדות.
"כריסמוקה" נחגג גם כחג אירוני-אלטרנטיבי, בדומה ל-"Festivus" שצוין בסדרת הטלוויזיה "סיינפלד". העיתון USA Today הגדיר חג זה כ"החג המלאכותי החדש שחברות משתמשות בו כדי להרוויח כסף".
ניק ריצ'רדס
ניקולס ריצ'רדס (באנגלית: Nicholas Richards; נולד ב-29 בנובמבר 1997) הוא כדורסלן ג'מייקני המשחק בעמדת הסנטר בשארלוט הורנטס.
קריירה
מרטין נולד בקינגסטון שבג'מייקה, והובא לארצות הברית בשנת 2013, לאחר שזוהה על ידי סקאוט אמריקאי. הוא החל לשחק כדורסל עבור אוניברסיטת קנטקי. בשנת 2017 נבחר לשחק במשחק מקדונלד'ס אול-אמריקן. בתחילה הכריז כי יתמודד בדראפט 2019, אך בחר לוותר על כך ולבסוף התמודד בדראפט 2020, בו נבחר על ידי ניו אורלינס פליקנס בבחירה ה-42 ומיד הועבר לשארלוט הורנטס תמורת בחירת סיבוב שני עתידית ב-2024. ב-30 בנובמבר 2020 חתם על חוזה בקבוצה, ובהמשך העונה נשלח גם לגרינסבורו סווארם, שלוחתה של ההורנטס בליגת הפיתוח של ה-NBA. בעונת 2020/2021 העמיד ממוצעים של 0.8 נקודות, 0.6 ריבאונדים ו-0.6 אסיסטים ב-3.5 דקות למשחק ב-18 משחקים בהם שיחק. בעונת 2021/2022 קיבל יותר אימון מהמאמן והעמיד ממוצעים של 3 נקודות, 1.7 ריבאונדים ו-0.3 אסיסטים ב-7.3 דקות למשחק ב-50 משחקים בהם שיחק.